钦定古今图书集成/明伦汇编/官常典/第560卷 > 杜希全
## 钦定古今图书集成/明伦汇编/官常典/第560卷 > 杜希全

按《唐书》本传：“希全，京兆醴泉人。以裨将隶郭子仪，积
功劳至朔方节度使。军令整严，士畏其威。奉天之狩，
希全与鄜坊节度使李建徽、盐州刺史戴休颜、夏州
刺史时常春引兵赴难。次漠谷，为贼邀击，乘高纵石
下之，强弩杂发。德宗使援之，不克，还保邠州。贼平，迁
检校尚书左仆射，灵盐丰夏节度使，封馀姚郡王。将”
即屯，献《体要》八章，砭切政病。帝嘉纳，赐《君臣箴》一篇。
寻兼夏绥银节度都统。建言：“盐州据要会，为塞保障，
自平凉背盟，城陷于卤，于是灵武势县，鄜坊单逼，为
边深患，请复城盐州。”乃诏希全及朔方、邠宁、银、夏、鄜
坊、振武及神策行营诸节度合选士三万五千屯盐
州。又敕泾原、剑南、山南军深入吐蕃，牵挠其力，使不
得犯塞。执筑凡六千人，阅二旬毕，由是卤惮不轻入。
希全居河西久，颇越法横肆，帝数容掩其短。丰州刺
史李景略名出希全上，疑逼己，遂排劾之，帝为斥以
答其意。素苦风眩，稍剧，益忌忍，遂诬杀判官李起，吏
下累息。卒，赠司空。